**Rolands Tjarve** (1966. gada 20. marts — 2020. gada 11. aprīlis) bija latviešu žurnālists, augstskolas pasniedzējs, sabiedriskais darbinieks un raidījumu un pasākumu vadītājs. No 1998. līdz 2002. gadam bija Latvijas Televīzijas ģenerāldirektors, no 2003. līdz 2020. gadam — pasniedzējs Latvijas Universitātes Sociālo zinātņu fakultātē.

Dzīvesgājums
------------

Rolands Tjarve piedzima 1966. gada 20. martā Bauskā. Bērnību pavadīja Vecpiebalgā un Cēsīs, mācījās Cēsu 1. vidusskolā, piedalījās Jāņa Apala vadītajos arheoloģiskajos izrakumos Āraišos.

1991. gadā absolvēja Latvijas Universitātes (LU) Filoloģijas fakultātes Žurnālistikas nodaļu. No 1997. gada līdz 1998. gadam mācījās LU Sociālo zinātņu fakultātes (SZF) maģistrantūrā, ieguva grādu komunikācijas zinātnēs. No 2000. gada līdz 2011. gadam Tjarve studēja doktora studiju programmā LU Sociālo zinātņu fakultātē un bija komunikācijas zinātnes doktora zinātniskā grāda pretendents. No 2003. gada līdz savai nāvei bija LU SZF pasniedzējs.

No 1989. gada līdz 1991. gadam bija laikraksta "Vefietis" redaktors. No 1991. gada līdz 1994. gadam Tjarve bija Latvijas Radio programmu vadītājs. Šajā laikā viņš veidoja nakts raidījumus, darbojās raidījumā "Zvaigznīšu brīdis", vadīja raidījumu "Latvija pasaulē", izveidoja raidījumu "Diskusija radiostudijā", un veidoja sižetus raidījumam "Apvārsnis". 1995. gadā viņš tika ievēlēts par Nacionālās radio un televīzijas padomes (NRTP) locekli. 1996. gadā Tjarve tika ievēlēts par "Preses apvienības" padomes locekli, kā arī par NRTP priekšsēdētāja vietnieku. No 1998. līdz 2002. gadam bija Latvijas Televīzijas ģenerāldirektors, no amata tika atstādināts par finanšu pārkāpumiem saistībā ar reklāmas raidlaika pārdošanu. 2013. gadā kandidēja uz Latvijas Televīzijas valdes priekšsēdētāja amatu.

No 2003. līdz 2004. gadam Tjarve bija Latvijas Investīciju un attīstības aģentūras (LIAA) valdes loceklis, tad no 2004. gada līdz 2005. gadam viņš bija LIAA direktora padomnieks. No 2004. gada līdz 2006. gadam strādāja valsts akciju sabiedrības «Elektronisko sakaru direkcijas» padomē. Tāpat 2004. gadā Tjarve tika iecelts par aviosabiedrības *airBaltic* padomes locekli un amatā bija līdz 2007. gada maijam. No 2007. gada līdz 2011. gadam bija Valsts kontrolieres Ingunas Sudrabas padomnieks.

1999. gadā apprecējies ar žurnālisti un nedēļas žurnāla "IR" pašreizējo galveno redaktori Nelliju Ločmeli.

Miris 2020. gada 11. aprīlī Rīgā, Latvijas Infektoloģijas centrā, pēc smagas cīņas ar elpceļu infekcijas slimību COVID-19.

Atsauces
--------

1. ↑  Nellija Ločmele. «Paldies par profesionalitāti un iejūtību LIC reanimatologiem, kas divas nedēļas neatlaidīgi cīnījās par mana vīra dzīvību.». *@NellijaL* (latviešu), 2020-04-11. Skatīts: 2020-04-13.
2. 1 2 3 4 5 6 7 8  «Mūžībā devies ilggadējais LU SZF pasniedzējs Rolands Tjarve». Delfi. 2020. gada 11. aprīlī. Skatīts: 2020. gada 11. aprīlī.
3. ↑  Cēsu Centrālā Bibliotēka
4. ↑  «LTV valdes priekšsēdētāja amata kandidāts - Rolands Tjarve». Latvijas Sabiedriskie mediji. 2013. gada 25. februārī. Skatīts: 2020. gada 11. aprīlī.
5. ↑  «Rolands Tjarve pārmijis gredzenus ar Nelliju Ločmeli 16.08.1999 Vakara Avīze Vakara Ziņas». *LLB* (latviešu). 2020-04-13. Skatīts: 2020-04-13.
6. ↑  Miris Rolands Tjarve; izskan minējumi par Covid-19. Neatkarīgā Rīta Avīze. 2020. gada 11. aprīlī
7. ↑  Nellija Ločmele. «Vēlos arī aicināt ikvienu - saudzējiet sevi, līdzcilvēkus un īpaši mediķus šajā epidēmijā. Vīruss ir viltīgs un dzīvība ir trausla, lai cik veseli un šķietami neievainojami mēs justos.». *@NellijaL* (latviešu), 2020-04-11. Skatīts: 2020-04-13.
8. ↑  «26 dienas pirms pasaules gala • IR.lv». *IR.lv* (lv-LV). 2020-04-15. Skatīts: 2020-04-30.

Ārējās saites
-------------

* *Twitter* profils

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 36151110668637061605

 |

 |